LIETUVOS RESPUBLIKOS KRAŠTO APSAUGOS

MINISTRAS

ĮSAKYMAS

DĖL KRAŠTO APSAUGOS OBJEKTŲ, TERITORIJŲ, KURIOSE, ATSIŽVELGIANT Į NACIONALINIO SAUGUMO REIKALAVIMUS, TAIKOMI STATYBOS APRIBOJIMAI, IR KARINIŲ RADIOLOKATORIŲ APSAUGOS ZONŲ ŽEMĖLAPIŲ RENGIMO (NERENGIANT TERITORIJŲ PLANAVIMO DOKUMENTO AR ŽEMĖS VALDOS PROJEKTO) IR TVIRTINIMO TVARKOS APRAŠO PATVIRTINIMO

2021 m. gruodžio 20 d. Nr. V-974

Vilnius

Vadovaudamasis Lietuvos Respublikos specialiųjų žemės naudojimo sąlygų įstatymo 6 straipsnio 1 dalies 6 punktu, 7 straipsnio 3 dalimi, 11 straipsniu, 141 straipsnio 3 ir 5 dalimis ir įgyvendindamas Lietuvos Respublikos Vyriausybės 2019 m. gruodžio 11 d. nutarimo Nr. 1248 „Dėl Lietuvos Respublikos specialiųjų žemės naudojimo sąlygų įstatymo įgyvendinimo“ 1.4 papunktį ir Lietuvos Respublikos Vyriausybės 2012 m. gegužės 29 d. nutarimo Nr. 625 „Dėl Aviacijai galinčių kliudyti statinių statybos, rekonstravimo, įrenginių įrengimo ir želdinių sodinimo (įveisimo) derinimo tvarkos aprašo patvirtinimo ir įgaliojimų suteikimo“ 2.1 papunktį:

1. Tvirtinu Krašto apsaugos objektų, teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių apsaugos zonų žemėlapių rengimo (nerengiant teritorijų planavimo dokumento ar žemės valdos projekto) ir tvirtinimo tvarkos aprašą (pridedama).

2. P r i p a ž į s t u netekusiu galios Lietuvos Respublikos krašto apsaugos ministro 2012 m. rugpjūčio 22 d. įsakymą Nr. V-921 „Dėl Teritorijų, kuriose, atsižvelgiant į nacionalinio saugumo reikalavimus, taikomi vėjo elektrinių statybos apribojimai, žemėlapio sudarymo metodikos patvirtinimo“ su visais pakeitimais ir papildymais.

Krašto apsaugos ministras	Arvydas Anušauskas

PATVIRTINTA

Lietuvos Respublikos

krašto apsaugos ministro

2021 m. gruodžio 20 d.

įsakymu Nr. V-974

KRAŠTO APSAUGOS OBJEKTŲ, TERITORIJŲ, KURIOSE, ATSIŽVELGIANT Į NACIONALINIO SAUGUMO REIKALAVIMUS, TAIKOMI STATYBOS APRIBOJIMAI, IR KARINIŲ RADIOLOKATORIŲ APSAUGOS ZONŲ ŽEMĖLAPIŲ RENGIMO (NERENGIANT TERITORIJŲ PLANAVIMO DOKUMENTO AR ŽEMĖS VALDOS PROJEKTO) IR TVIRTINIMO TVARKOS APRAŠAS

I SKYRIUS

BENDROSIOS NUOSTATOS

1. Krašto apsaugos objektų, teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių apsaugos zonų žemėlapių rengimo (nerengiant teritorijų planavimo dokumento ar žemės valdos projekto) ir tvirtinimo tvarkos aprašas (toliau – Tvarkos aprašas) nustato krašto apsaugos objektų, teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių (toliau – Objektai) apsaugos zonų žemėlapių (toliau – Žemėlapiai) sudėtį ir turinį, jų rengimo, viešinimo ir tvirtinimo tvarką.

2. Tvarkos aprašo nuostatos taikomos, kai Žemėlapiai rengiami ir Objektų apsaugos zonos juose nustatomos nerengiant teritorijų planavimo dokumento ar žemės valdos projekto:

2.1. tenkinant viešąjį interesą pagal Lietuvos Respublikos specialiųjų žemės naudojimo sąlygų įstatymo (toliau – Įstatymas) 7 straipsnio 3 dalies 1 ir 2 punktus, kai žemės savininko, valstybinės ar savivaldybės žemės patikėtinio sutikimas neprivalomas:

2.1.1. valstybei svarbiems projektams įgyvendinti;

2.1.2. krašto apsaugai;

2.2. pagal Įstatymo 141 straipsnio 3 dalį, kai iki Įstatymo įsigaliojimo dienos ūkinei ir (ar) kitokiai veiklai, dėl kurios Objektų apsaugos zonos turėjo būti nustatytos, statybą leidžiantys dokumentai išduoti, projektai, dėl kurių įstatymų nustatytais atvejais tokie dokumentai neišduodami, suderinti ir ši veikla vykdoma, bet šios apsaugos zonos nenustatytos ir neįrašytos į Nekilnojamojo turto kadastrą ir Nekilnojamojo turto registrą;

2.3. pagal Įstatymo 141 straipsnio 5 dalį, kai Objektų apsaugos zonos turi būti nustatytos dėl ūkinės ir (ar) kitokios veiklos, kuriai vykdyti iki Įstatymo įsigaliojimo dienos šių apsaugos zonų nustatyti nereikėjo, kai ši veikla vykdoma ar jai vykdyti statybą leidžiantys dokumentai išduoti.

3. Tvarkos apraše vartojamos sąvokos suprantamos taip, kaip jos apibrėžtos Įstatyme, Lietuvos Respublikos teritorijų planavimo įstatyme, Lietuvos Respublikos statybos įstatyme, Lietuvos Respublikos nekilnojamojo turto kadastro įstatyme, Lietuvos Respublikos geodezijos ir kartografijos įstatyme, Lietuvos Respublikos valstybės ir tarnybos paslapčių įstatyme, Lietuvos Respublikos nacionalinio saugumo pagrindų įstatyme, Lietuvos Respublikos aviacijos įstatyme ir kituose teisės aktuose, reglamentuojančiuose pastatų, statinių ir inžinerinių įrenginių ir veiklos apsaugą nuo neigiamų veiksnių ar poveikio, nacionalinį saugumą, viešojo intereso apsaugą.

4. Žemėlapiuose naudojamas Objektų apsaugos zonų erdvinių duomenų rinkinys sudaromas vadovaujantis Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacija, patvirtinta Lietuvos Respublikos žemės ūkio ministro 2019 m. gruodžio 16 d. įsakymu Nr. 3D-700 „Dėl Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacijos patvirtinimo“. Už krašto apsaugos objektų zonų erdvinių duomenų rinkinio tvarkymą atsakinga Lietuvos Respublikos krašto apsaugos ministerija (toliau – Krašto apsaugos ministerija), už teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių apsaugos zonų, – Lietuvos kariuomenė.

5. Prašyme inicijuoti Žemėlapio rengimą (sudarymą) nurodyti duomenų subjekto asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL 2016 L 119, p. 1), Lietuvos Respublikos asmens duomenų teisinės apsaugos įstatymu ir saugomi 5 metus. Pasibaigus saugojimo terminui dokumentai, kuriuose yra asmens duomenų, yra sunaikinami, išskyrus tuos, kurie įstatymų ar kitų teisės aktų, reglamentuojančių duomenų saugojimą, nustatytais atvejais turi būti perduoti saugoti pagal Lietuvos Respublikos dokumentų ir archyvų įstatymą, jo įgyvendinamuosius ir kitus teisės aktus, reglamentuojančius tokių dokumentų saugojimą.

6. Žemėlapis yra viešas, išskyrus atvejus, kai nustatomos Objektų, informacija apie kuriuos yra įslaptinta pagal Valstybės ir tarnybos paslapčių įstatymo nuostatas, apsaugos zonos.

7. Žemėlapį rengia:

7.1. asmenys, pagal Teritorijų planavimo įstatymą galintys rengti teritorijų planavimo dokumentus ir (ar) pagal Statybos įstatymą – atitinkamų Objektų projektus,

7.2. asmenys, pagal Nekilnojamojo turto kadastro įstatymą turintys teisę nustatyti nekilnojamųjų daiktų kadastro duomenis ir (ar) pagal Geodezijos ir kartografijos įstatymą atlikti geodezijos ir kartografijos darbus.

II SKYRIUS

ŽEMĖLAPIO SUDĖTIS IR TURINYS, JO RENGIMO, VIEŠINIMO IR TVIRTINIMO TVARKA

8. Žemėlapio rengimą (sudarymą) organizuoja: krašto apsaugos objektų zonų – Krašto apsaugos ministerija, o teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių apsaugos zonų – Lietuvos kariuomenė (toliau kartu – Žemėlapio organizatorius). Žemėlapio rengimą (sudarymą) inicijuoja krašto apsaugos sistemos institucijos arba nacionalinį saugumą užtikrinančios institucijos, nustatytos Lietuvos Respublikos nacionalinio saugumo pagrindų įstatyme, atliekančios tiesiogines funkcijas, susijusias su nacionalinio saugumo užtikrinimu, kurioms užtikrinti teritorijose, nurodytose Įstatymo 133, 135 ir 119 straipsniuose, turi būti nustatytos konkrečių Objektų apsaugos zonos (toliau – Žemėlapio iniciatorius), ir pateikia Žemėlapio organizatoriui prašymą organizuoti Žemėlapio rengimą (sudarymą) Tvarkos aprašo 9 punkte nustatyta tvarka.

9. Žemėlapio iniciatorius prašymą organizuoti Žemėlapio rengimą (sudarymą) (Prašymo organizuoti Žemėlapio rengimą (sudarymą) forma pateikta Tvarkos aprašo priede) su priedais pateikia raštu, elektroniniu būdu (pasirašytą saugiu elektroniniu parašu) ar elektroniniu paštu dėl 16.2.1 papunktyje nurodytų apsaugos zonų Krašto apsaugos ministerijai, o dėl 16.2.2 ir 16.2.3 papunkčiuose nurodytų apsaugos zonų – Lietuvos kariuomenės vadui.

10. Prašyme organizuoti Žemėlapio rengimą (sudarymą) turi būti nurodyta:

10.1. Žemėlapio iniciatoriaus teisinė forma, pavadinimas, kodas, kontaktiniai duomenys (adresas, telefono numeris, elektroninio pašto adresas), atstovaujančiojo asmens pareigos, vardas, pavardė, atstovavimo pagrindas;

10.2. teisę būti Žemėlapio iniciatoriumi pagal Tvarkos aprašo 8 punktą patvirtinantys dokumentai (Objektų nuosavybės ar valdymo teisę ir (ar) kiti pagal Statybos įstatymą statytojo teisės įgyvendinimą įrodantys dokumentai);

10.3. informavimo apie prašymo organizuoti Žemėlapio rengimą (sudarymą), gavimą, nagrinėjimą ir sprendimo tvirtinti parengtą (sudarytą) Žemėlapį priėmimą būdas (raštu, siunčiant paštu prašyme nurodytu adresu ar elektroniniu paštu) (toliau – pasirinktas informavimo būdas);

10.4. įgaliojimas, jeigu prašymą teikia atstovaujantis asmuo, prašyme nurodant Tvarkos aprašo 10.1 papunktyje nurodytus atstovaujančiojo asmens duomenis;

10.5. kiti Žemėlapio iniciatoriaus sprendimą inicijuoti Žemėlapio rengimą (sudarymą) pagrindžiantys dokumentai.

11. Žemėlapio organizatorius parenka asmenis, rengsiančius Žemėlapį (toliau – Žemėlapio rengėjas), organizuodamas ir atlikdamas viešąjį pirkimą Lietuvos Respublikos viešųjų pirkimų įstatymo nustatyta tvarka arba Žemėlapio organizatorius (jo administracinis (struktūrinis) padalinys ar pavaldi institucija) pats yra Žemėlapio rengėjas.

12. Žemėlapį sudaro:

12.1. aiškinamasis raštas – tekstinė dalis, kuriame aprašomi Žemėlapio rengimo (sudarymo) pagrindai, nurodomi konkretūs Objektai ir jų apsaugos zonose taikytinos specialiosios žemės naudojimo sąlygos arba pateikiama nuoroda, kur galima susipažinti su šiomis sąlygomis, nurodomi Objektų valdymo ir (ar) naudojimo teisę arba statytojo teisę įrodantys dokumentai (žemės sklypo suteikimo dokumentai, statinio kadastro duomenų byla arba statybą leidžiantys dokumentai ar atitinkami suderinti projektai, dėl kurių įstatymų nustatytais atvejais statybą leidžiantys dokumentai neišduodami, kiti dokumentai, įrodantys veiklos (-ų) vykdymą, dėl kurios (-ių) turi būti nustatytos konkrečių Objektų apsaugos zonos), pateikiami kiti Objektų apsaugos zonoms nurodyti būtini paaiškinimai;

12.2. grafinė dalis – Objektų apsaugos zonų žemėlapis – brėžiniai arba interaktyvūs brėžiniai, kuriuose ant naujausio Georeferencinio pagrindo kadastro, ortofotografinio žemėlapio, savivaldybės erdvinių duomenų rinkinio arba kito pagrindo, tinkamo Objektui ir jo apsaugos zonai aiškiai pažymėti, vaizduojami konkretūs Objektai, jų apsaugos zonos 0,1 m tikslumu, kiti Žemėlapio organizatoriaus ir (ar) Žemėlapio iniciatoriaus nurodyti erdviniai duomenys ir (ar) erdvinių duomenų rinkiniai. Grafinė dalis aprašoma lietuvių ir anglų kalbomis.

13. Kai Žemėlapio rengimas susijęs su įslaptintos informacijos naudojimu, Žemėlapis rengiamas įteisintomis įslaptintos informacijos ir ryšių informacinėmis sistemomis skaitmenine ir spausdintine formomis, 2 egzemplioriais, iš kurių po vieną pateikiama Žemėlapio rengimą inicijavusiam asmeniui ir Žemėlapį tvirtinančiai institucijai. Rengiant Žemėlapį turi būti laikomasi Įslaptintos informacijos administravimo ir išslaptinimo tvarkos aprašo, patvirtinto Lietuvos Respublikos Vyriausybės 2018 m. rugpjūčio 13 d. nutarimu Nr. 820 „Dėl Lietuvos Respublikos valstybės ir tarnybos paslapčių įstatymo įgyvendinimo“, nuostatų. Žemėlapis, kuris susijęs su įslaptintos informacijos naudojimu, neviešinamas.

14. Brėžinių erdvinių duomenų rinkiniai rengiami GIS formatu, erdvinius objektus grupuojant į erdvinių objektų klases failinėje geoduomenų bazėje (.gdb). Brėžiniai kartu su jų erdviniais duomenų rinkiniais pateikiami MXD, DWG, QGZ ar kitu lygiaverčiu duomenų formatu ir PDF duomenų formatu. Objektų erdviniuose duomenyse privaloma nurodyti erdvinio objekto planinės padėties tikslumą.

15. Brėžiniams parengti naudojami aktualūs Nekilnojamojo turto kadastro duomenys, kiti Žemėlapio organizatoriaus ir (ar) Žemėlapio iniciatoriaus pasirinkti duomenys, tinkami Objekto ir jo apsaugos zonai aiškiai pažymėti 0,1 m tikslumu, išskyrus įslaptintą informaciją:

15.1. Georeferencinio pagrindo kadastro objektų duomenys;

15.2. ortofotografinis žemėlapis;

15.3. savivaldybių erdvinių duomenų rinkinių objektai;

15.4. inžinerinių tinklų planų objektai;

15.5. kiti brėžinio pagrindai ir (ar) atlikti geodeziniai matavimai.

16. Brėžinyje (brėžiniuose) sutartiniais ženklais pažymima:

16.1. suprojektuoti arba esami (atitinkamai pagal Tvarkos aprašo 2 punkte nurodytus Žemėlapių rengimo atvejus) Objektai 0,1 m tikslumu (išskyrus įslaptiną informaciją), kurių apsaugos zonos nustatomos;

16.2. Tvarkos aprašo 1 punkte nurodytų Objektų apsaugos zonos, pažymimos nurodant jų dydį pagal Įstatyme nustatytus atitinkamus dydžius:

16.2.1. krašto apsaugos objektų apsaugos zonos pagal Įstatymo 133 straipsnį;

16.2.2. teritorijos, kuriose, atsižvelgiant į nacionalinio saugumo reikalavimus, taikomi statybos apribojimai pagal Įstatymo 135 straipsnį ir pagal nacionalinį saugumą užtikrinančių institucijų gautus prašymus inicijuoti Žemėlapio rengimą (sudarymą);

16.2.3. karinių radiolokatorių apsaugos zonos pagal Įstatymo 119 straipsnį;

16.3. žemės sklypų (jų dalių), patenkančių į pažymėtas Objektų apsaugos zonas, ribos;

16.4. Georeferencinio pagrindo kadastro, ortofotografinio žemėlapio, savivaldybės erdvinių duomenų rinkinio ar kito pagrindo, tinkamo Objektui ir jo apsaugos zonai pažymėti, duomenys;

16.5. kiti objektai, pagrindžiantys Žemėlapio uždavinių sprendinius.

17. Už tinkamą atitinkamos apsaugos zonos dydžio nurodymą ir šios apsaugos zonos pažymėjimą brėžinyje (brėžiniuose) atsakingas Žemėlapio rengėjas.

18. Žemėlapio rengėjas parengtą (sudarytą) Žemėlapį dėl krašto apsaugos objektų apsaugos zonų pateikia Krašto apsaugos ministerijos administracijos padaliniui, pagal kompetenciją atsakingam už krašto apsaugos sistemos logistiką ir infrastruktūrą (toliau – Krašto apsaugos ministerijos administracijos padalinys), o dėl teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių apsaugos zonų pateikia Lietuvos kariuomenės struktūriniam padaliniui, pagal kompetenciją atsakingam už infrastruktūrą (toliau – Lietuvos kariuomenės struktūrinis padalinys).

19. Atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys, gavęs Žemėlapio rengėjo parengtą (sudarytą) Žemėlapį, per 20 darbo dienų nuo Žemėlapio rengėjo parengto (sudaryto) Žemėlapio gavimo dienos jį įvertina ir, nenustatęs trūkumų, parengia atitinkamai krašto apsaugos ministro ar kariuomenės vado įsakymo projektą dėl Žemėlapio patvirtinimo. Jei Krašto apsaugos ministerijos administracijos padalinys ar Lietuvos kariuomenės struktūrinis padalinys nustato Žemėlapio rengėjo parengto (sudaryto) Žemėlapio trūkumų, grąžina jį Žemėlapio rengėjui vienu iš pasirinktų informavimo būdų (raštu, elektroniniu būdu (pasirašius saugiu elektroniniu parašu) ar elektroniniu paštu, nurodydamas trūkumus bei nustatydamas terminą, per kurį Žemėlapio rengėjas turi šiuos trūkumus ištaisyti. Terminas, per kurį turi būti ištaisyti trūkumai, negali būti ilgesnis kaip 20 darbo dienų nuo pranešimo apie nustatytus parengto (sudaryto) Žemėlapio grąžinimo Žemėlapio rengėjui dienos, išskyrus atvejus, kai dėl didelės apimties neįmanoma ištaisyti trūkumų per nustatytą laikotarpį. Tokiu atveju Žemėlapio rengėjas nepasibaigus nustatytam terminui kreipiasi į Krašto apsaugos ministerijos administracijos padalinį ar Lietuvos kariuomenės struktūrinį padalinį, prašydamas pratęsti terminą trūkumams ištaisyti. Krašto apsaugos ministerijos administracijos padalinys ar Lietuvos kariuomenės struktūrinis padalinys per 5 darbo dienas nuo prašymo pratęsti terminą trūkumams pašalinti gavimo dienos vienu iš pasirinktų informavimo būdų (raštu, elektroniniu būdu (pasirašius saugiu elektroniniu parašu) ar elektroniniu paštu informuoja apie termino trūkumams ištaisyti pratęsimą. Terminas trūkumams ištaisyti negali būti pratęsiamas ilgesniam nei 10 darbo dienų laikotarpiui, neviršijant maksimalaus 30 darbo dienų termino trūkumams ištaisyti.

20. Žemėlapis laikomas neparengtu ir turi būti grąžinamas Žemėlapio rengėjui trūkumams ištaisyti, jeigu:

20.1. Objektai, kurių apsaugos zonos nustatomos, neatitinka Tvarkos aprašo 2 punkte nurodytų reikalavimų ir (ar)

20.2. Žemėlapis neatitinka Tvarkos aprašo 4, 12–16 punktuose nurodytų sudėties ir turinio reikalavimų.

21. Tuo atveju, kai krašto apsaugos ministro ar kariuomenės vado įsakymo projektui dėl Žemėlapio patvirtinimo parengti reikalingi papildomi duomenys ar būtina patikslinti pateiktus duomenis, dėl šios informacijos pateikimo atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys gali kreiptis į krašto apsaugos sistemos institucijas ar kitas nacionalinį saugumą užtikrinančias institucijas, kurios per 10 darbo dienų nuo prašymo pateikti informaciją gavimo dienos ją pateikia Krašto apsaugos ministerijos administracijos padaliniui ar Lietuvos kariuomenės struktūriniam padaliniui.

22. Tuo atveju, kai Žemėlapis tvirtinamas Žemėlapio iniciatoriaus prašymu inicijuoti Žemėlapio rengimą (sudarymą), Krašto apsaugos ministerijos administracijos padalinys ar Lietuvos kariuomenės struktūrinis padalinys vienu iš pasirinktų informavimo būdų (raštu, elektroniniu būdu (pasirašius saugiu elektroniniu parašu) ar elektroniniu paštu per 5 darbo dienas nuo atitinkamai krašto apsaugos ministro ar kariuomenės vado įsakymo dėl Žemėlapio patvirtinimo projekto suderinimo praneša Žemėlapio iniciatoriui, kad krašto apsaugos ministro ar kariuomenės vado įsakymo dėl Žemėlapio patvirtinimo projektas parengtas ir suderintas. Žemėlapio organizatorius (raštą parengia atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys) per 5 darbo dienas nuo pranešimo Žemėlapio iniciatoriui pateikimo dienos pateikia informaciją atitinkamai apie parengtą krašto apsaugos ministro ar kariuomenės vado įsakymo projektą dėl Žemėlapio patvirtinimo savivaldybei (savivaldybėms).

23. Žemėlapis viešinamas (raštą parengia atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys), išskyrus atvejį, nurodytą Tvarkos aprašo 13 punkte:

23.1. likus ne mažiau kaip 20 darbo dienų iki atitinkamai krašto apsaugos ministro įsakymo ar kariuomenės vado įsakymo dėl Žemėlapio patvirtinimo pasirašymo dienos, pateikiant informaciją apie parengtą Žemėlapį bei nuorodą, kur galima susipažinti su parengtu Žemėlapiu:

23.1.1. atitinkamai savivaldybei (savivaldybėms), kurių teritorijoje rengiamas Žemėlapis, ir paprašant šią informaciją paskelbti šios savivaldybės interneto svetainėje (svetainėse);

23.1.2. Žemėlapio organizatoriaus interneto svetainę administruojančiam padaliniui ir paprašant šią informaciją paskelbti atitinkamai Krašto apsaugos ministerijos ar Lietuvos kariuomenės interneto svetainėje;

23.2. likus ne mažiau kaip 10 darbo dienų atitinkamai iki krašto apsaugos ministro ar kariuomenės vado įsakymo dėl Žemėlapio patvirtinimo pasirašymo dienos, šio įsakymo projektą ar nuorodą, kur galima susipažinti su šiuo projektu, paskelbiant viename iš nacionalinių ir viename iš vietinių laikraščių, jeigu toks leidžiamas numatomų nustatyti Objektų apsaugos zonų vietoje, atitinkamos savivaldybės (savivaldybių), kurios (kurių) teritorijoje rengiamas Žemėlapis, ir atitinkamai Krašto apsaugos ministerijos ar Lietuvos kariuomenės interneto svetainėse nurodant nustatomas Objektų apsaugos zonas ir jose taikytinas specialiąsias žemės naudojimo sąlygas (išskyrus atvejus, kai šio įsakymo projekto ir Žemėlapio negalima skelbti dėl valstybės ar tarnybos paslaptį sudarančios informacijos).

24. Krašto apsaugos ministerijos administracijos padalinys ar Lietuvos kariuomenės struktūrinis padalinys atitinkamai krašto apsaugos ministro ar kariuomenės vado įsakymo dėl Žemėlapio patvirtinimo projektą pateikia pasirašyti krašto apsaugos ministrui ar kariuomenės vadui ne anksčiau kaip praėjus 20 darbo dienų terminui nuo Žemėlapio organizatoriaus pranešimo apie informaciją apie parengtą Žemėlapį pateikimo savivaldybei (savivaldybėms) dienos.

25. Žemėlapio organizatorius (raštą parengia atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys) per 10 darbo dienų nuo įsakymo dėl Žemėlapio patvirtinimo pasirašymo dienos Nekilnojamojo turto kadastro ir Nekilnojamojo turto registro tvarkytojui Nekilnojamojo turto kadastro įstatymo ir Lietuvos Respublikos nekilnojamojo turto registro įstatymo nustatyta tvarka pateikia pranešimą apie naujai nustatytas ir (ar) pasikeitusias Objektų apsaugos zonas kartu su Lietuvos Respublikos nekilnojamojo turto kadastro nuostatuose, patvirtintuose Lietuvos Respublikos Vyriausybės 2002 m. balandžio 15 d. nutarimu Nr. 534 „Dėl Lietuvos Respublikos nekilnojamojo turto kadastro nuostatų patvirtinimo“ (toliau – Nekilnojamojo turto kadastro nuostatai), nurodytais nustatytų Objektų apsaugos zonų erdviniais duomenimis ir į jas patenkančių arba nebepatenkančių (kai pasikeitė ar buvo panaikinta anksčiau nustatyta ta pati Objekto apsaugos zona) Nekilnojamojo turto registre įregistruotų žemės sklypų unikaliais numeriais ir kitais Nekilnojamojo turto kadastro nuostatuose nurodytais dokumentais. Tuo atveju, jei atitinkamas Žemėlapis buvo patvirtintas Žemėlapio iniciatoriaus prašymu inicijuoti Žemėlapio rengimą (sudarymą), šiame punkte nurodytus veiksmus atlieka Žemėlapio iniciatorius.

26. Žemėlapio organizatorius (raštą parengia atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys) per 15 darbo dienų nuo įsakymo dėl Žemėlapio patvirtinimo pasirašymo dienos registruotu laišku, įteikiamu pasirašytinai, praneša žemės sklypo, kuriame numatoma taikyti specialiąsias žemės naudojimo sąlygas, savininkui, valstybinės ar savivaldybės žemės patikėtiniui, taip pat fiziniam ar juridiniam asmeniui arba kitai organizacijai ar jų padaliniams, naudojantiems žemę pagal Nekilnojamojo turto registre įregistruotą sutartį, ir (ar) šioje nustatytoje Objekto apsaugos zonoje esančių Nekilnojamojo turto registre įregistruotų nekilnojamųjų daiktų savininkams ar patikėtiniams jų deklaruotos gyvenamosios vietos ar buveinės adresu, nurodydamas konkrečias nustatytas Objektų apsaugos zonas ir jose taikytinas specialiąsias žemės naudojimo sąlygas (arba pateikia nuorodą, kur su jomis galima susipažinti), ir sprendimą, kuriuo buvo patvirtintas atitinkamas Žemėlapis. Tuo pačiu raštu informuojama apie teisę kreiptis į konkretų subjektą (nurodant jo pavadinimą, juridinio asmens arba kitos organizacijos ar jų padalinių kodą, buveinę, kontaktinius duomenis) dėl Įstatymo 13 straipsnio 1 dalyje nurodytos kompensacijos sumokėjimo, išskyrus Įstatymo 13 straipsnio 5 dalyje nurodytus atvejus. Jeigu registruoto laiško nepavyksta įteikti ir (ar) nežinoma žemės sklypo savininko, fizinio asmens, naudojančio žemę pagal Nekilnojamojo turto registre įregistruotą sutartį, ir (ar) nustatytoje Objekto apsaugos zonoje esančio Nekilnojamojo turto registre įregistruoto nekilnojamojo daikto savininko ar patikėtinio gyvenamoji vieta, informacija apie Objektų apsaugos zonas paskelbiama Įstatymo 11 straipsnio 3 dalyje nustatyta tvarka. Tuo atveju, jei atitinkamas Žemėlapis buvo patvirtintas Žemėlapio iniciatoriaus prašymu inicijuoti Žemėlapio rengimą (sudarymą), šiame punkte nurodytus veiksmus atlieka Žemėlapio iniciatorius.

27. Prašymą įrašyti nustatytas Objektų apsaugos zonas į Nekilnojamojo turto kadastrą ir Nekilnojamojo turto registrą arba įregistruoti į Nekilnojamojo turto registrą kartu su Nekilnojamojo turto kadastro nuostatuose nurodytais dokumentais Žemėlapio organizatorius pateikia (raštą parengia Krašto apsaugos ministerijos administracijos padalinys ar Lietuvos kariuomenės struktūrinis padalinys) Įstatymo 9 straipsnyje, 141 straipsnio 13 dalyje nurodyta tvarka. Tuo atveju, jei atitinkamas Žemėlapis buvo patvirtintas Žemėlapio iniciatoriaus prašymu inicijuoti Žemėlapio rengimą (sudarymą), šiame punkte nurodytus veiksmus atlieka Žemėlapio iniciatorius.

III SKYRIUS

BAIGIAMOSIOS NUOSTATOS

28. Žemėlapio techninė klaida, kurią ištaisius nekinta patvirtintame Žemėlapyje nustatytos Objektų apsaugos zonos, taisoma Žemėlapio organizatoriaus iniciatyva, taip pat Žemėlapio iniciatoriaus iniciatyva, pateikus prašymą Žemėlapio organizatoriui ištaisyti Žemėlapio techninę klaidą. Šiais atvejais netaikomos Tvarkos aprašo 24 punkto nuostatos dėl Žemėlapio viešinimo.

29. Informaciją apie Žemėlapio organizatoriaus Žemėlapyje ištaisytą techninę klaidą, taip pat pakeistą krašto apsaugos ministro ar kariuomenės vado įsakymą dėl Žemėlapio patvirtinimo paskelbia atitinkamai Krašto apsaugos ministerijos administracijos padalinys ar Lietuvos kariuomenės struktūrinis padalinys Krašto apsaugos ministerijos ar Lietuvos kariuomenės interneto svetainėje per 3 darbo dienas nuo krašto apsaugos ministro ar kariuomenės vado įsakymo dėl Žemėlapio patvirtinimo pakeitimo dienos.

____________________________

Krašto apsaugos objektų, teritorijų, kuriose, atsižvelgiant į

nacionalinio saugumo reikalavimus, taikomi statybos

apribojimai, ir karinių radiolokatorių apsaugos zonų žemėlapių

rengimo (nerengiant teritorijų planavimo dokumento ar žemės

valdos projekto)

ir tvirtinimo tvarkos aprašo

priedas

(Prašymo organizuoti Žemėlapio rengimą (sudarymą) forma)

____________________________________

(Juridinio asmens teisinė forma, nesutrumpintas pavadinimas, kodas, atstovaujančiojo asmens pareigos, vardas, pavardė)

____________________________________

(Adresas, telefono numeris, elektroninio pašto adresas)

____________________________________

(Institucijos, kuriai teikiamas prašymas, pavadinimas)

PRAŠYMAS

ORGANIZUOTI ŽEMĖLAPIO RENGIMĄ (SUDARYMĄ)

____________ Nr._______

(data)

1. Žemėlapio pavadinimas

2. Vieta, kurios Žemėlapis prašomas parengti

(savivaldybė, žemės sklypo (sklypų) adresas, kadastro numeris, unikalus numeris arba teritorijos, kurioje nesuformuoti žemės sklypai, pavadinimas)

3. Informavimo apie prašymo priėmimą, nagrinėjimą ir sprendimo priėmimą būdas

(raštu, siunčiant paštu prašyme nurodytu adresu, ar elektroniniu paštu)

4. Informacija (pagal kompetenciją), reikalinga Žemėlapio aiškinamajam raštui – tekstinei daliai – parengti.

(Tvarkos aprašo 12 punkte detalizuota informacija)

5. Užpildytas prašymo priedėlis ir kita informacija (pagal kompetenciją), reikalinga Žemėlapio grafinei daliai parengti (sudaryti).

(Užpildyta prašymo priedo priedėlio lentelė)

PRIDEDAMA:

1. Įgaliojimas (jeigu prašymą teikia atstovaujantis asmuo).

2. Teisę būti Žemėlapio iniciatoriumi įrodantys dokumentai.

3. Kiti Žemėlapio iniciatoriaus sprendimą inicijuoti Žemėlapio rengimą (sudarymą) pagrindžiantys dokumentai.

4.

(Prašymą teikiančio asmens vardas, pavardė ir parašas)

Pastaba. Šioje formoje vartojami Krašto apsaugos objektų, teritorijų, kuriose, atsižvelgiant į nacionalinio saugumo reikalavimus, taikomi statybos apribojimai, ir karinių radiolokatorių apsaugos zonų žemėlapių rengimo (nerengiant teritorijų planavimo dokumento ar žemės valdos projekto) ir tvirtinimo tvarkos apraše nurodyti sutrumpinimai.

Krašto apsaugos objektų, teritorijų, kuriose,

atsižvelgiant į nacionalinio saugumo

reikalavimus, taikomi statybos apribojimai, ir

karinių radiolokatorių apsaugos zonų žemėlapių

rengimo (nerengiant teritorijų planavimo

dokumento ar žemės valdos projekto) ir

tvirtinimo tvarkos aprašo

priedo priedėlis

(Prašymo priedėlio formos pavyzdys)

PRAŠYMO ORGANIZUOTI ŽEMĖLAPIO RENGIMĄ (SUDARYMĄ)

PRIEDĖLIS

Eil. Nr.	Apsaugos zonos / Teritorijos tipas (schematiškas atvaizdavimas)	Apsaugos zonos / Teritorijos duomenys (koordinatės)	Objektas (konkretus pavadinimas)	Objekto būklė (E – esama; P – projektuo-jama)	Paskirtis (R – radiolokatorius, K – krašto apsaugos objektas, NS – nacionalinio saugumo teritorija)	Apsaugos zonos / Teritorijos ribų tikslumas, m (dviejų skaitmenų po kablelio tikslumu)	*Apsaugos zonos / Teritorijos plotis (matmenys), m

Pastaba. Visas grafas privaloma užpildyti.

*Jei įtraukiamas visas plotas, apribotas koordinatėmis, – rašomas brūkšnys.

________________________________